महिला आयोग ने रेड कर कराया मुक्त; वीडियो बना बयां किया था दर्द
Maid Hostage at IT officer's House in Gurugram, हरियाणा के गुरुग्राम में एक इनकम टैक्स (IT) अधिकारी द्वारा अपनी नौकरानी को बंधक बनाने का मामला सामने आया है।
हरियाणा के गुरुग्राम में एक इनकम टैक्स (IT) अधिकारी द्वारा अपनी नौकरानी को बंधक बनाने का मामला सामने आया है। राष्ट्रीय महिला आयोग ने 19 वर्षीय युवती का अधिकारी के घर से गुरुवार को रेस्क्यू किया। आयोग ने गुरुग्राम पुलिस से 2 दिन में पीड़िता के बयान पर विस्तृत रिपोर्ट मांगी। पुलिस मामले की छानबीन कर रही है।
बताया गया है कि राष्ट्रीय महिला आयोग के हाथ एक वीडियो लगा था, जिसमें 19 वर्षीय घरेलू सहायिका (नौकरानी) के साथ 6 महीने से दुर्व्यवहार और बंधक बना कर रखने की जानकारी थी। ये विडियो घरेलू सहायिका द्वारा ही बनाया गया था, जिसमें वह मदद की गुहार लगा रही थी। पीड़ित को न तो सेवाओं के लिए भुगतान दिया जा रहा था और न ही उसे बाहर आने जाने की अनुमति थी।
अधिकारी के घर रेड कर किया बरामद
वीडियो मिलने के बाद राष्ट्रीय महिला आयोग ने मिशन मुक्ति फाउंडेशन से मिल कर इस पूरे मामले में अधिक जानकारी जुटाई। फिर संज्ञान लेते हुए पुलिस से संपर्क किया। इसके बाद पुलिस के साथ मिल टीम ने गुरुवार को गुरुग्राम में इनकम टैक्स अधिकारी के घर रेड कर नौकरानी का रेस्क्यू किया गया।
बंगाल से गुरुग्राम लाया गया था
पीड़ित नौकरानी ने बताया की उसे बंगाल से गुरुग्राम नौकरी लगवाने वाले एजेंट के द्वारा लाया गया था। यहां पर आयकर अधिकारी के घर नौकरी पर रखा गया। 6 महीने से वह आयकर अधिकारी के घर कार्यरत थी। परंतु न उसे उसका मेहनताना मिल रहा था, बल्कि इसके साथ दुर्व्यवहार भी किया जा रहा था। इसके बाद उसने एक अन्य घरेलू सहायिका की मदद से वीडियो बना कर मदद की गुहार लगाई। विडियो राष्ट्रीय महिला आयोग के पास पहुंची और कार्रवाई की गई।